CELEX: 62008TN0055
Language: el
Date: 2008-02-05 00:00:00
Title: Υπόθεση T-55/08: Προσφυγή της 5ης Φεβρουαρίου 2008 — UEFA κατά Επιτροπής

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/28
            
         Προσφυγή της 5ης Φεβρουαρίου 2008 — UEFA κατά Επιτροπής
   (Υπόθεση T-55/08)
   (2008/C 107/48)
   Γλώσσα διαδικασίας: η αγγλική
   Διάδικοι
   
      Προσφεύγουσα: UEFA (Nyon, Ελβετία) (εκπρόσωποι: A. Bell και K. Learoyd, Solicitors)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση στο μέτρο που εγκρίνει, σε επίπεδο κοινοτικής νομοθεσίας, την εγγραφή στον κατάλογο στο Ηνωμένο Βασίλειο του συνόλου της διοργάνωσης του EURO· και
            
         
               —
            
            
               να καταδικάσει την Επιτροπή να φέρει τα δικαστικά της έξοδα καθώς και τα συναφή με την παρούσα διαδικασία δικαστικά έξοδα της UEFA.
            
         Λόγοι ακυρώσεως και κύρια επιχειρήματα
   Δυνάμει του άρθρου 3α της οδηγίας του Συμβουλίου 89/552/ΕΟΚ (1), κάθε κράτος μέλος μπορεί να καταρτίζει κατάλογο των αθλητικών ή άλλων εκδηλώσεων οι οποίες θεωρούνται ως «μείζονος σημασίας για την κοινωνία». Οι εκδηλώσεις που περιλαμβάνονται στον κατάλογο δεν μπορούν να αποτελέσουν αντικείμενο αποκλειστικών ραδιοτηλεοπτικών δικαιωμάτων κατά τρόπον ώστε μια σημαντική μερίδα του κοινού στο εν λόγω κράτος μέλος να εμποδίζεται να παρακολουθήσει τις εκδηλώσεις αυτές μέσω δωρεάν ζωντανής ή αναμεταδιδόμενης κάλυψης.
   Η προσφεύγουσα ζητεί την ακύρωση της αποφάσεως της Επιτροπής 2007/730/ΕΚ, της 16ης Οκτωβρίου 2007 (2), με την οποία η Επιτροπή κήρυξε τον κατάλογο που κατάρτισε το Ηνωμένο Βασίλειο κατ' εφαρμογή του άρθρου 3α, παράγραφος 1, της οδηγίας 89/552/ΕΟΚ του Συμβουλίου, στον οποίο περιλαμβάνεται το σύνολο των τελικών αγώνων του ευρωπαϊκού πρωταθλήματος ποδοσφαίρου UEFA — το EURO — συμβατό με την κοινοτική νομοθεσία.
   Προς στήριξη της προσφυγής της, η προσφεύγουσα προβάλλει ότι η απόφαση της Επιτροπής:
   
               —
            
            
               δεν ελήφθη κατόπιν σαφούς και διαφανούς διαδικασίας, όπως απαιτείται δυνάμει του άρθρου 3α, παράγραφος 1, της οδηγίας 89/552/ΕΟΚ·
            
         
               —
            
            
               δεν είναι επαρκώς αιτιολογημένη·
            
         
               —
            
            
               βασίζεται σε πρόδηλο σφάλμα εκτιμήσεως στον βαθμό που η Επιτροπή συνήγαγε ότι αγώνες του EURO στους οποίους δεν συμμετέχει εθνική ομάδα μπορούν να θεωρηθούν ως εκδηλώσεις μείζονος σημασίας για την κοινωνία στο Ηνωμένο Βασίλειο·
            
         
               —
            
            
               δεν περιέχει ορθή ανάλυση της νομοθεσίας που διέπει τον ανταγωνισμό ή την ελεύθερη παροχή υπηρεσιών και οδηγεί σε δυσανάλογη και αδικαιολόγητη στρέβλωση του ανταγωνισμού στην οικεία αγορά καθώς και σε περιορισμό της ελεύθερης παροχής τηλεοπτικών υπηρεσιών·
            
         
               —
            
            
               παραβιάζει τα δικαιώματα ιδιοκτησίας της προσφεύγουσας στον βαθμό που οδηγεί σε περιορισμό του τρόπου με τον οποίο μπορεί αυτή να διαθέσει στο εμπόριο τα τηλεοπτικά δικαιώματα του EURO·
            
         
               —
            
            
               παραβιάζει την αρχή της αναλογικότητας στον βαθμό που δεν είναι ούτε ενδεδειγμένη ούτε αναγκαία για τους σκοπούς που ισχυρίζεται ότι επιδιώκει· και
            
         
               —
            
            
               παραβιάζει την αρχή της ίσης μεταχείρισης στον βαθμό που επιβάλλει στην προσφεύγουσα ένα μειονέκτημα σε σχέση με τους λοιπούς κατόχους δικαιωμάτων.
            
         
      (1)  Οδηγία 89/552/ΕΟΚ του Συμβουλίου, της 3ης Οκτωβρίου 1989, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (ΕΕ L 298, 1989, σ. 23).
   
      (2)  Απόφαση της Επιτροπής της 16ης Οκτωβρίου 2007 για τη συμβατότητα με το κοινοτικό δίκαιο των μέτρων που έλαβε το Ηνωμένο Βασίλειο σύμφωνα με το άρθρο 3α παράγραφος 1 της οδηγίας 89/552/ΕΟΚ του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (ΕΕ L 295, 2007, σ. 12).